Maybach 57 / 62

Η Maybach 57 (επίσημος κωδικός: W240) και η Maybach 62 (επίσημος κωδικός: V240) ήταν μια σειρά υπερπολυτελών σεντάν αυτοκινήτων τεράστιων διαστάσεων, που παρήχθησαν από τη γερμανική αυτοκινητοβιομηχανία Maybach (Μάιμπαχ), θυγατρική της Mercedes-Benz. Συνολικά κατασκευάστηκαν μόλις 3.000 αντίτυπα των 57 και 62 στα 10 έτη παραγωγής τους, που διήρκησε από τον Ιούνιο του 2002 έως τον Δεκέμβριο του 2012, λόγω εξαιρετικά χαμηλής ζήτησης, αριθμός κατά πολύ μικρότερος από τις αρχικές προσδοκίες της Mercedes-Benz (για τους λόγους που αναφέρονται στην ενότητα «Λόγοι διακοπής»).

Τεχνικά στοιχεία 

Υπήρξε και μια εξαιρετικά σπάνια εκδοχή Maybach 62 Landaulet, που βασίστηκε στην κορυφαία έκδοση Maybach 62S, αλλά με αμάξωμα landaulet, δηλαδή ημι-ανοιχτό. Η παραγωγή της ξεκίνησε το 2008 και μόλις 8 αντίτυπα κατασκευάστηκαν, ενώ η εμπορική τους τιμή έφτανε τότε το 1.350.000 δολάρια στις ΗΠΑ και τις 900.000 ευρώ στη Γερμανία, με τις τότε ισοτιμίες.

Πωλήσεις στις ΗΠΑ 

Οι χρονολογίες δίνονται σε ημερολογιακά έτη και όχι σε σεζόν (model years).

Λόγοι διακοπής 

Αν και οι αρχικές προγνώσεις της μητρικής Mercedes-Benz υπολόγιζαν ετήσιες πωλήσεις 2.000 αντιτύπων όλων των μοντέλων της Maybach διεθνώς, από τις οποίες το 50% θα προερχόταν από τις ΗΠΑ, οι συνολικές πωλήσεις που κατάφεραν όλες οι εκδοχές των Maybach 57 / 62 ήταν μόλις ένα μικρό κλάσμα των εκτιμήσεων. Ήδη το 2007, η Mercedes-Benz ανακάλεσε 29 αντιπροσωπείες της Maybach στις Ηνωμένες Πολιτείες, μειώνοντας έτσι τον συνολικό αριθμό τους από 71 σε 42 στη χώρα αυτή. Το 2010, μόλις 157 αντίτυπα της Maybach πωλήθηκαν διεθνώς, έναντι 2.711 αντιτύπων της Rolls-Royce, τα οποία είχαν εμπορικές τιμές αντίστοιχου επιπέδου.

Ως αποτέλεσμα, στις 25 Νοεμβρίου 2011 η Mercedes-Benz ανακοίνωσε επίσημα ότι η εταιρεία Maybach θα αποσυρόταν εντελώς έως το 2013. Κατά τη χρονική στιγμή της ανακοίνωσης, μόλις 3.000 αντίτυπα της Maybach είχαν πωληθεί διεθνώς έως τότε και αυτό μάλιστα είχε προκαλέσει ζημιά 330.000 ευρώ για κάθε 1 αντίτυπο που είχε πωληθεί. Τελικώς, η παραγωγή έληξε στις 17 Δεκεμβρίου 2012, ενώ οι συνολικές πωλήσεις τους ήταν μόλις το 1/5 των τότε συνολικών πωλήσεων των μοντέλων της Rolls-Royce, τα οποία και ήταν όλα κερδοφόρα.

Ως βασικοί λόγοι αυτής της εμπορικής καταστροφής, παρά το γεγονός ότι οι Maybach 57 και 62 είχαν εισπράξει άκρως εγκωμιαστικά σχόλια από τον Τύπο αυτοκινήτου, θεωρούνται:

 Το γεγονός ότι η μητρική Mercedes-Benz δεν μπόρεσε να τα διαχωρίσει αρκετά, τόσο αισθητικώς, όσο και μηχανικώς, από την κορυφαία έκδοση της Mercedes S-Class, την S600L. Για την ακρίβεια, η Maybach είχε βασιστεί στο σασί της, τότε, αμέσως προηγούμενης γενιάς της S-Class, την Mercedes-Benz W140, ενώ τα μηχανικά μέρη ήταν κοινά με την τότε γενιά της S-Class, την Mercedes-Benz W220 στην κορυφαία έκδοση S600. Επίσης και το σαλόνι πρακτικώς δεν ήταν παρά μια ακόμα πολυτελέστερη εκδοχή της W220, με έντονες ομοιότητες ιδίως στο τιμόνι, στο ταμπλό, στην οθόνη του συστήματος πλοήγησης, στον πίνακα οργάνων και στον λεβιέ ταχυτήτων. Πιθανώς η κατάσταση να επιδεινώθηκε και από το ότι η επόμενη S-Class, η Mercedes-Benz W221, που εισήχθη τον Σεπτέμβριο του 2005, είχε παρόμοια πίσω φώτα με αυτά της Maybach, και ταυτόχρονα πολύ πιο σύγχρονη αισθητική από τις Maybach 57 και 62, αλλά σε πολύ λογικότερη τιμή και εξωτερικές διαστάσεις.
 Το εξαιρετικά υψηλό πρεστίζ των αντίπαλων εταιρειών Bentley και Rolls-Royce σε ολόκληρο τον παγκόσμιο πληθυσμό, ακόμα και σε αυτούς που δεν ασχολούνται φανατικά με αυτοκίνητα. Αντιθέτως, η Maybach ήταν εντελώς άγνωστη σαν όνομα σε παγκόσμια κλίμακα, με αποτέλεσμα σχεδόν όλοι οι υποψήφιοι αγοραστές της ανώτατης κοινωνικής ελίτ που επεδίωκαν να καταφέρουν το μέγιστο δυνατό κοινωνικό πρεστίζ και μέσω των αυτοκινήτων τους, να μην την εξετάσουν καν ως πιθανή επιλογή.

Αντικατάσταση 

Μετά από απουσία 2 ετών, η Mercedes-Benz εισήγαγε εκ νέου την ονομασία Maybach, αυτή την φορά σαν μια πολυτελέστερη υπο-εταιρεία (sub-brand, στο πρότυπο της Mercedes-AMG) προαιρετική στα κορυφαία μοντέλα της Mercedes-Benz. Το πρώτο μοντέλο που ξεκίνησε τη σειρά, ήταν η Mercedes-Benz S-Class W222, με την υπερπολυτελή εκδοχή Mercedes-Maybach S-Class X222, η οποία παρουσιάστηκε στο Σαλόνι Αυτοκινήτου του Λος Άντζελες τον Νοέμβριο του 2014 και έφτασε στην αγορά τον Ιανουάριο του 2015.

Η εκδοχή αυτή, σχεδιάστηκε με σκοπό να ανταγωνιστεί τις Bentley Mulsanne και Rolls-Royce Phantom. Το μεταξόνιο της Mercedes-Maybach S-Class X222 είχε αυξηθεί κατά 20 εκατοστά ως προς το μεταξόνιο της έκδοσης με το μακρύτερο μεταξόνιο της «κανονικής» S-Class W222, φτάνοντας έτσι τα 3.365 χιλιοστά, σχεδόν όσο και το μεταξόνιο της Maybach 57. Αντιθέτως, το συνολικό της μήκος, αν και ανέρχεται στο εντυπωσιακό νούμερο των 5.453 χιλιοστών, είναι αρκετά μικρότερο ακόμα και από το μήκος της Maybach 57.

Δείτε επίσης 
 Mercedes-Benz W220
 Mercedes-Benz W221
 Mercedes-Benz W222

Αναφορές

Εξωτερικοί σύνδεσμοι 
 2004 - 2012 Maybach 57 review
 2004 - 2012 Maybach 62 review

Μοντέλα Maybach
Αυτοκίνητα πολυτελείας
Γερμανικά αυτοκίνητα